Štýlová, zaujímavá a trochu kontroverzná. Disponuje dotykovým displejom i QWERTY klávesnicou. Poháňa ju Android a má netradičnú "otočnú" konštrukciu. video
Kľúčové vlastnosti Motorola FlipOut
- Extravagantný otočný dizajn
- Plnohodnotná QWERTY klávesnica
- Dotykový displej
Dôležité prednosti a hlavné nedostatky zariadenia nájdete na konci článku.
Motorola FlipOut je netradičné zariadenie s atypickou otočnou konštrukciou a nevšedným štvorcovým dizajnom. Vhodná je pre používateľov, ktorí hľadajú výstredný a štýlový mobilný telefón a zároveň chcú pohodlie plnohodnotnej klávesnice i dotykového displeja.
Motorola FlipOut na oficiálnych fotografiách výrobcu
Lákavá na pohľad
Motorola FlipOut je smartphone s netradičnou otočnou konštrukciou. Mechanizmus, ktorý drží oba diely spolu, nevykazoval počas testovania akékoľvek nedostatky. Po viac ako dvojtýždňovom používaní sme nezaznamenali žiadne zhoršené vlastnosti otáčacieho mechanizmu.
Telo kompaktných tvarov
Samotné továrenské spracovanie telefónu je na výbornej úrovni. Výhrady však máme k vymeniteľným plastovým krytom batérie. Hoci sme v prvých dojmoch uviedli, že kryty nevŕzgajú a nevykazujú žiadnu vôľu, po dvoch týždňoch a niekoľkých výmenách krytov začali kryty mierne vŕzgať. Nedostatočné uchytenie sa prejavilo aj v ich samovoľnom odňatí.
Novinka vo vytočenom stave
Rovnaký problém má aj malá Xperia X10 Mini z dielne Sony Ericssonu. Vymeniteľné kryty pre svoju filozofiu jednoduchého odnímania často trpia problémom, ktorý sa po ich opotrebení odrazí v nie práve najdokonalejšom uchytení. Používatelia, ktorí si chcú telefón zladiť trebárs s oblečením, však musia tento nedostatok oželieť.
Pohľad na zadnú stenu prístroja
Pochváliť ale musíme kovový rám zariadenia, ktorý spevňuje celý prístroj najmä v oblasti displeja a QWERTY klávesnice. Za zmienku stojí aj fakt, že kryty, s výnimkou okolia displeja, majú matný povrch. To znamená, že nezachytávajú odtlačky prstov či nečistoty.
Malý štvorec
Medzi prednosti Motoroly FlipOut patria aj jej rozmery. Telefón má kompaktný štvorcový tvar. S ľahkosťou padne do dlane či do vrecka. Rozmery zariadenia sú konkrétne 67 × 67 × 17 mm. Pričom hrúbka zariadenia je len o 1 mm väčšia, ako v prípade Sony Ericssonu Xperia X10 Mini s klasickou dotykovou konštrukciou. Integrovanie QWERTY klávesnice sa teda na hrúbke neprejavilo.
Na hranách je niekoľko prvkov
Hmotnosť prístroja sa zastavila na rovných 120 gramoch. V dlani sa Motorola FlipOut drží pohodlne. Oblé hrany napomáhajú ku komfortnému používaniu. Na stranách je niekoľko prvkov. Konektor microUSB, ktorým sa telefón zároveň nabíja, našiel svoje miesto na spodnej hrane zariadenia. Dvojitému tlačidlu na ovládanie hlasitosti patrí horná stena.
Naľavo nájdeme štandardný 3,5 mm jack na pripojenie bežných slúchadiel a vypínacie tlačidlo, ktorým sa taktiež uzamyká/odomyká displej. Zadná stena obsahuje objektív fotoaparátu so zrkadielkom pre autoportréty. Objektív nie je chránený posuvnou krytkou, je však vsadený do tela telefónu, čo by ho malo ochrániť pred mechanickým poškodením. Znečisteniu prachom však nezabráni.
Necelé dva dni
Po odňatí zadného krytu
Po odňatí zadného krytu získame prístup k batérii. Akumulátor BT60 typu Li-Ion ponúkne kapacitu 1 130 mAh. Po intenzívnom používaní, ktoré zahŕňa nepretržitú kontrolu e-mailov, využívanie Wi-Fi pripojenia na prehliadanie internetu a necelú hodinu hovoru, sme telefón nabíjali ešte pred koncom druhého dňa.
Pod krytom batérie sa neprakticky nachádza aj slot pamäťovej karty microSD. Motorola FlipOut dokáže pracovať s pamäťovými kartami do veľkosti 32 GB. V balení nájdeme štandardne 2 GB microSD kartu.
Srdcom telefónu je procesor Cortex-A8, ktorý tiká na frekvencii 600 MHz. Operačnému systému Android vo verzii 2.1 Eclair dodáva dostatočný výkon. Procesoru sekundujú pamäte RAM a ROM s veľkosťami po 512 MB.
Neslušne slabý displej
Motorola FlipOut ponúkne displej s uhlopriečkou 2,8 palca. Dotykový panel je vyrobený technológiou TFT a pracuje na kapacitnom princípe snímania dotyku. Displej pracuje pri slabšom rozlíšení 320 × 240 pixlov a zobrazí 256 tisíc farieb. Ak tieto dva atribúty zrátame, vychádzajú nám žiaľ nedostatočného hodnoty.
Do dlane padne pohodlne
Displej svojou kvalitou zobrazenia výrazne zaostáva za konkurenciou. Nedostatky sú výrazné predovšetkým pri prezeraní internetových stránok či textu. Zobrazované údaje sú často mierne kostrbaté. V prípade telefónu za približne 200 eur by sme očakávali rozhodne viac.
Výhodou slabšieho rozlíšenia je však nižšia spotreba energie, aj keď to považujeme za slabú útechu. Viditeľnosť displeja v exteriéri je dobrá. V svetlejších častiach prostredia telefónu prakticky žiadne problémy s čitateľnosťou nie sú. Horšie je to však v prípade hlavnej ponuky, ktorá je štandardne na čiernom podklade.
Výborná klávesnica
Na klávesnici sa píše veľmi dobre
Snímanie dotyku je na výbornej úrovni a telefón sa s ľahkosťou ovláda aj týmto spôsobom. Pod dotykovým displejom nájdeme trojicu senzorových tlačidiel. Po vytočení telefónu získame prístup k plnohodnotnej QWERTY klávesnici, ktorá ponúka aj štvorsmerové tlačidlo na pohyb v prostredí telefónu.
Klávesnicu tvorí 45 tlačidiel umiestnených v piatich riadkoch. Oceniť musíme samostatný riadok číslic. Klávesnica ponúkne aj napriek svojim malým rozmerom prekvapivý komfort. Tlačidlá malých rozmerov sú výrazne oddelené a vďaka svojmu zaoblenému tvaru sa stláčajú výborne.
Klávesy sú vyrobené z plastu. Ich tuhosť i odozva je primeraná. Väčšina tlačidiel má aj sekundárnu funkciu. Pozitívne hodnotíme aj prítomnosť špecializovaných klávesov "Lupa" a "OK" vďaka ktorým sa dá telefón plnohodnotne ovládať bez nutnosti použitia dotykového displeja.
Na klávesnici však absentujú znaky diakritiky, ako napríklad dĺžne či mäkčene. K variantom písmen s diakritikou sa dostanete dlhým stlačením konkrétneho klávesu. Slovenská lokalizácia telefónu chýba.
Známy Android
Motorola FlipOut beží operačnom systéme Android vo verzii 2.1 Eclair s nadstavbou používateľského prostredia MotoBlur. Otvorená platforma systému ponúka množstvo výhod, medzi ktoré napríklad patrí možnosť doinštalovať ľubovoľné aplikácie tretích strán pomocou obchodu Android Market.
Prostredie systému Android je dobre známe z iných inteligentných telefónov. Nadstavba MotoBlur, ktorú do systému integroval výrobca, ponúka sedem domácich obrazoviek. Ich počet nie je možné meniť.
Na domácich obrazovkách sú widgety - uzamknutý displej (posledný obr.)
Na jednotlivé plochy môžete umiestniť obľúbené widgety či odkazy na aplikácie. V ponuke nájdeme aj niekoľko widgetov, ktoré implementovala Motorola. Ich veľkosť je možné prispôsobiť. Ďalšie widgety je možné stiahnuť z Android Marketu.
Hlavnú ponuku nie je možné štandardne upraviť - stavová lišta operačného systému
Prostredie je tradičné. Samotné položky sú usporiadané podľa abecedy a zoradené do mriežky 4 × 3 ikony. Meniť usporiadane, alebo akokoľvek upravovať hlavnú ponuku nie je štandardne umožnené. Otvorený systém však ponúka prakticky neobmedzené možnosti dodatočnej personalizácie pomocou doinštalovania aplikácií tretích strán.
Štýlový messenger
Motorola FlipOut komunikuje v sieťach druhej aj tretej generácie. V prípade sietí GSM sú to konkrétne frekvencie 850, 900, 1 800 a 1 900 MHz. V oblastí sietí 3G sú to pásma 850, 900, 1 900 a 2 100 MHz.
Od kvality hovoru sme očakávali viac. Hlasitosť slúchadla patrí medzi slabší priemer. Telefón je nutné pri hovore vytočiť. Mikrofón je totiž umiestnený na spodnom diely prístroja. Sila vibrovania je na nízkej úrovni a vo vrecku ho takmer necítiť.
Vytáčanie čísla a denník hovorov - prehľadávanie obsahu telefónu
V softvérovej oblasti komunikácie však Motorola FlipOut ponúkne skutočné maximum. Prítomná je pokročilá synchronizácia kontaktov s kontom na Facebooku či Google účtom. Adresár je viacpoložkový. K jednotlivým záznamom môžete teda pridať niekoľko doplňujúcich informácií, ako napríklad adresu, poznámku, e-mail či internetovú stránku.
Prítomné je i rýchle vyhľadávanie priamo z domácej obrazovky. Vyzváňacie profily k dispozícii nie sú. V ponuke je len tichý režim a režim vibrovania. Na ich aktiváciu stačí použiť bočné dvojité tlačidlo na ovládanie hlasitosti.
Práca s adresárom
V oblasti textovej komunikácie Motorola FlipOut vyniká najmä vďaka špičkovej QWERTY klávesnici. Editor správ je už tradične spoločný. Správy sú zobrazené v konverzáciách, vďaka čomu je textová komunikácia prehľadnejšia.
Prostredie správ
Kancelária ako sa patrí
E-mailový klient
Samozrejmosťou je výborný e-mailový klient, ktorý dokáže pracovať s viacerými kontami súčasne. Na domácu obrazovku môžete umiestniť aj widget klienta pre rýchlejší prístup ku klientom. V ponuke telefónu je aj aplikácia RoadSync, ktorá zabezpečuje synchronizáciu s Exchange účtom. V prípade, ak používate Google konto, s telefónom sa vám taktiež zosynchronizujú okrem mailov i kontakty či udalosti v kalendári.
Z ďalších kancelárskych funkcií je nutné spomenúť kalendár. Ako sme už spomínali, ponúka pokročilú synchronizáciu. Vytknúť mu však musíme absenciu informačného riadku pre aktuálne udalosti. Kalendár sa dá zobraziť v dennom, týždennom alebo mesačnom nadhľade. K informáciám pri vytváraní novej udalosti môžete zadať aj e-mailovú adresu, teda pozvaného hosťa.
Kalendár ponúkne pokročilé funkcie
V ponuke nájdeme aj budíky s opakovaním. Pokročilé funkcie umožňujú nastaviť napríklad čas odkladu budenia, alebo funkciu bočných tlačidiel. Nechýba samozrejme výber typu upozornenia či zadanie názvu.
Dokumenty je možné otvárať pomocou aplikácie QuickOffice, ktorá však v základnej verzii predinštalovanej v telefóne ponúkne len ich prehliadanie. Na orientáciu a navigovanie vám môže poslúžiť aplikácia Google Maps, ktorá využíva GPS s asistovaným štartom. Automobilovú hlasovú turn-by-turn navigáciu však v telefóne štandardne nenájdeme.
Aplikácia Google Mapy
Vyspelá konektivita
Motorola FlipOut sa na internet pripojí globálne pomocou GPRS a EDGE tried 12 i rýchlych dátových prenosov HSDPA (7,2 Mb/s) a HSUPA (2 Mb/s). Lokálne poslúži Wi-Fi pripojenie podporujúce štandardy 802.11 b/g/n. Prítomný je aj Bluetooth 2.1 s A2DP či microUSB konektor (nabíja), na pripojenie k počítaču.
Prehliadanie internetu
Internetový prehliadač je štandardne v Androidoch na vyspelej úrovni. Pracuje s viacerými oknami súčasne. Umožňuje vyhľadávanie na stránke, označenie a kopírovanie textu či prácu so záložkami. Poradí si aj s náročnejšími stránkami obsahujúcimi Flash animácie. Výborný prehliadač však trpí slabým rozlíšením displeja, ktoré sa prejavuje napríklad v kostrbatom písme.
Integrácia sociálnych sietí je dnes už prirodzenou súčasťou mobilných telefónov. V ponuke Motoroly FlipOut nájdeme klientov zabezpečujúcich komunikáciu so sociálnymi sieťami Facebook, Twitter či MySpace. Na domácu obrazovku je možné umiestniť widget, pomocou ktorého je možné aktualizovať stav i prehliadať novinky priateľov.
Klient sociálnej siete Facebook
Potrebný štandard
Z multimediálnych funkcií ponúkne Motorola FlipOut nevyhnutnú klasiku. Prítomný hudobný prehrávač triedi skladby podľa interpretov, albumov i názvu. Nechýbajú ani vlastné playlisty. Pochváliť musíme možnosť identifikovať hrajúcu skladbu na základe krátkeho úryvku, ktorý si telefón nahrá a následne on-line vyhľadá.
Hudobný prehrávač a FM rádio
K dispozícii je aj FM rádio s RDS, na jeho počúvanie je však nutné pripojiť slúchadlá. Pri rádiu nie je možná hlasná reprodukcia. Na domácu obrazovku si môžete umiestniť widget hudobného prehrávača, ktorý umožňuje ovládanie priamo z pracovnej plochy.
Galéria ponúka efektné prezeranie
Multimediálne funkcie je možné rozšíriť pomocou aplikácií tretích strán. Prehrávač videa si okrem MP4 či WMV formátu poradí aj so súbormi typu XviD. Galéria súborov má príjemné 3D grafické spracovanie a triedi obrázky, fotografie a videá podľa dátumu, typu a zložiek.
Podpriemerný fotoaparát
Prostredie fotoaparátu je jednoduché
Motorola FlipOut je vybavená fotoaparátom s rozlíšením 3,15 megapixelov. Objektív umiestnený na zadnej strane nie je chránený krytkou. Fotoaparát nemá automatické zaostrovanie ani LED blesk na prisvietenie. Taktiež absentuje hardvérová spúšť fotoaparátu, ktorú nahrádza ikona pre rýchle spustenie na domácej obrazovke.
Pri fotografovaní tvorí hľadáčik celú plochu obrazovky. Snímky je možné vyhotoviť v maximálnom rozlíšení 2 048 × 1 536 pixlov. Motorola FlipOut dokáže zaznamenať aj video v slabom rozlíšení CIF, teda 352 × 288 pixelov pri 26 fps.
Kvalita fotografií je na veľmi nízkej úrovni. Fotoaparát zlyháva najmä v interiéri či pri fotení makro záberov. Aspoň ako-tak použiteľné sú fotografie vyhotovené v exteriéri, aj tu sme si však všimli slabšiu sýtosť farieb.
Testovacie fotografie:
Hodnotenie: Extravagancia zaujme, no nie vždy postačí
- Netradičná konštrukcia
- Štýlový dizajn a vymeniteľné kryty
- Plnohodnotná QWERTY klávesnica
- Výborná konektivita (Wi-Fi, HSDPA a HSUPA)
- GPS s asistovaným štartom
- 3,5 mm jack na pripojenie bežných slúchadiel
- Štandardný microUSB konektor (dobíja)
- Android 2.1 Eclair s rozhraním MotoBlur
- Slabá kvalita displeja
- Vŕzgajúci zadný kryt batérie
- Nedostatočná kvalita fotografií
- Slot pamäťovej karty microSD je pod krytom
Motorola FlipOut nás zaujala vďaka svojej netradičnej otočnej konštrukcii. V jej prospech taktiež hovorí plnohodnotná QWERTY klávesnica so samostatným riadkom pre číslice, na ktorej sa píše veľmi pohodlne či dotykový displej orientovaný na šírku. Za zmienku stoja aj bohaté možnosti konektivity. Spomeňme napríklad Wi-Fi, rýchle dátové prenosy HSDPA a HSUPA či GPS.
Kvalitnou zobrazenia nás však displej sklamal. Pod dlhšom používaní sme zaznamenali aj neakceptovateľné konštrukčné problémy spojené so slabým uchytením zadného krytu. Zamrzí taktiež nekvalitný fotoaparát.
Najbližším konkurentom pre Motorolu FlipOut je Sony Ericssonu Xperia X10 Mini Pro. Subjektívne však musím povedať, že z konkurenčnej Xperie X10 Mini Pro som mal lepší pocit. Najmä kvôli kvalitnejšiemu displeju či lepšiemu fotoaparátu. V súťaži akejsi exkluzivity, extravagancie či netradičnosti by ale rozhodne zvíťazila Motorola FlipOut. Na internete ju kúpite od približne 200 eur. Vo svojom e-shope ho ponúka aj mobilný operátor Telefónica O2.
Kompletná fotogaléria k článku